b'\n_START_ARTICLE_\nZoolo\xc5\xa1ki vrt u Tirani\n_START_SECTION_\nLo\xc5\xa1e stanje \xc5\xbeivotinja i infrastrukture\n_START_PARAGRAPH_\nSada\xc5\xa1nja infrastruktura zoolo\xc5\xa1kog vrta je u lo\xc5\xa1em stanju te za njenu obnovu treba dosta novca. U zoo vrtu nema mnogo \xc5\xbeivotinja, a neke od postoje\xc4\x87ih su: medvjedi, lavovi, ljame, majmuni, vukovi, lisice i neke ptice. Kavezi za \xc5\xbeivotinje su vrlo malo te su \xc4\x8desto neuredno odr\xc5\xbeavani. Unato\xc4\x8d lo\xc5\xa1oj infrastrukturi i op\xc4\x87oj brizi za \xc5\xbeivotinje, zoo vrt je dosta popularan me\xc4\x91u populacijom Tirane. _NEWLINE_Mnogi posjetitelji su ga opisali kao "zatvor za \xc5\xbeivotinje" zbog lo\xc5\xa1ih uvjeta koji u njemu vladaju, a zoolo\xc5\xa1kom vrtu nedostaje novaca za osnovni rad. 2015. godine je zatvoren zbog toga \xc5\xa1to je u javnost pu\xc5\xa1tena video snimka u kojoj bik napada magarca uz odsutnost bilo kakve reakcije osoblja zoo vrta. Aktivisti za za\xc5\xa1titu prava \xc5\xbeivotinja konstantno vr\xc5\xa1e pritisak na lokalnu upravu kako bi zatvorili zoolo\xc5\xa1ki vrt i okon\xc4\x8dali okrutnost prema \xc5\xbeivotinjama. Tiranske vlasti najavile su pretvaranje zoolo\xc5\xa1kog vrta u park kako bi se omogu\xc4\x87ili bolji uvjeti za \xc5\xbeivotinje. _NEWLINE_Tijekom 2016. godine iz zoolo\xc5\xa1kog vrta pu\xc5\xa1tene su mnoge \xc5\xbeivotinje uklju\xc4\x8duju\xc4\x87i medvjeda "Tomija". Tomi je poznat kao "pivski medvjed" zbog toga \xc5\xa1to su mu posjetitelji davali piti pivo, a on je samo jedan od 50 medvjeda u albanskom zoo vrtu.\n_START_SECTION_\nFour Paws\n_START_PARAGRAPH_\nMe\xc4\x91unarodna organizacija za dobrobit \xc5\xbeivotinja "Four Paws" ocijenila je kako su uvjeti u zoolo\xc5\xa1kom vrtu nehumani zbog toga \xc5\xa1to \xc5\xbeivotinje \xc4\x8desto pate od psihofizi\xc4\x8dkih trauma koje su u odre\xc4\x91enom broju slu\xc4\x8dajeva uzrokovane od strane samih zaposlenika zoolo\xc5\xa1kog vrta. Aktivistica organizacije Four Paws za britanske novine "Daily Mail" je u rujnu 2016. izjavila: medvjed Tomi je u vrlo lo\xc5\xa1em stanju - njegovi zubi su ozbiljno o\xc5\xa1te\xc4\x87eni i ima ozljede u gornjem dijelu tijela. Ovo je bilo krajnje vrijeme da ga se izbavi odavde. Sretni smo \xc5\xa1to je albansko ministarstvo okoli\xc5\xa1a aktivno sudjelovalo u ovome._NEWLINE_Me\xc4\x91unarodna organizacija "Four Paws" pokrenula je internetsku peticiju pod nazivom "Save the saddest bears" (dosl. prev. "Spasite najtu\xc5\xbenije medvjede"). Peticija je do 9. sije\xc4\x8dnja 2018. godine prikupila 425 400 potpisa (cilj je bilo prikupljanje 400 000).'